登育王望海亭
作者：樓鑰
朝代：宋

paragraphs: 瘦藤拄破山頭雲，山蹊盡處開危亭。
平田萬頃際大海，海無所際空冥冥。
乾端坤倪悉呈露，飛帆去鳥無遺形。
蓬萊去人似不遠，指點水上三山青。
褰裳濡足恐未免，儻有飈馭吾當乘。
是中始覺宇宙大，眼力雖窮了無礙。
雲夢八九不足吞，回視塵寰一何隘。
曾聞芥子納須彌，漫說草庵含法界。
看我振衣千仞岡，笑把豪端捲煙海。